Il-Kummissjoni laqgħet il-ftehim proviżorju tal-lum biex tipprovdi finanzjament għall-programm ta' kooperazzjoni fil-qasam tat-taxxa tal-UE (“Fiscalis”) matul il-perjodu tal-baġit li jmiss għall-2021-2027. Dan il-ftehim iwitti t-triq biex il-programm Fiscalis ikompli jagħti l-kontribut ewlieni tiegħu sabiex jappoġġa u jiżgura l-kollaborazzjoni mill-qrib bejn l-Istati Membri fil-qasam tat-taxxa. Fl-istess ħin, il-ftehim jgħin biex jistabbilixxi sistemi tat-taxxa aktar ġusti u effiċjenti u piżijiet amministrattivi aktar baxxi għaċ-ċittadini u n-negozji fis-Suq Uniku tal-UE. Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici, qal: “Il-ftehim tal-lum se jippermetti lill-programm Fiscalis ikompli jappoġġa lill-Istati Membri biex ikomplu jaħdmu flimkien għas-sejbien ta' soluzzjonijiet innovattivi għall-problemi li qed jiffaċċjaw l-amministrazzjonijiet tat-taxxa tagħna. Flimkien mat-teknoloġija l-ġdida, dan ix-xogħol jista' jkollu effett verament pożittiv fil-ġlieda globali tagħna kontra l-evitar u l-evażjoni tat-taxxa, u b'hekk jipproteġi s-Suq Uniku tagħna. Il-baġit tal-programm Fiscalis jista' jkun żgħir, iżda għandu valur miżjud kbir.” Il-programm se jappoġġa l-kooperazzjoni bejn l-amministrazzjonijiet tat-taxxa tal-Istati Membri u se jikkontribwixxi aħjar għall-ġlieda kontra l-frodi, l-evażjoni u l-evitar tat-taxxa, billi: Il-passi li jmiss Il-ftehim proviżorju issa jrid jiġi approvat formalment kemm mill-Parlament Ewropew u kif ukoll mill-Kunsill, filwaqt li l-aspetti baġitarji huma soġġetti għall-ftehim ġenerali dwar il-baġit fit-tul li jmiss tal-UE, propost mill-Kummissjoni f'Mejju 2018. Sfond Il-Programm Fiscalis tal-UE rriżulta li huwa għodda indispensabbli biex l-amministrazzjonijiet tat-taxxa jikkooperaw aħjar fl-UE biex itejbu l-ġbir tat-taxxi u jiġġieldu l-frodi tat-taxxa. Fiscalis, li tfassal l-ewwel fl-1993 bħala programm purament ta' taħriġ u skambju għall-uffiċjali tat-taxxa, issa bidel il-mod li bih isiru l-affarijiet tat-taxxa fl-UE f'dawn l-aħħar 20 sena. Il-programm joffri ambjent għall-kooperazzjoni fiskali flessibbli u sempliċi, u joffri benefiċċji u impatt sostanzjali minkejja d-daqs relattivament limitat tiegħu. F'sena waħda biss (l-2015), il-programm għen lill-Istati Membri jivvalutaw aktar minn €590 miljun f'taxxi li jistgħu jiġu rkuprati permezz ta' verifiki konġunti tal-UE. Il-ftehim tal-lum wasal fi żmien li fih hemm mewġa ta' sentiment pubbliku kontra l-evitar tat-taxxa, b'74 % taċ-ċittadini tal-UE jappellaw għal azzjoni tal-UE kontra l-evitar u l-evażjoni tat-taxxa, u bil-ħtieġa li l-gvernijiet tal-UE jaraw kif se jiġbru aktar minn €50 biljun fis-sena li jintilfu minħabba l-frodi tat-Taxxa fuq il-Valur Miżjud (VAT) waħedha. Programm imsaħħaħ se jgħin biex tiġi indirizzata din il-kwistjoni. Il-programm Fiscalis se joffri wkoll appoġġ għall-isfidi li ġejjin fid-deċennju li jmiss, bħad-diġitalizzazzjoni tal-attivitajiet ta' tassazzjoni, il-mudelli ekonomiċi l-ġodda jew l-internazzjonalizzazzjoni tal-istrumenti finanzjarji, li jmorru lil hinn sew mill-fruntieri tal-Unjoni. Għal aktar informazzjoni MEMO dwar il-programm għad-Dwana u l-programm Fiscalis [Ġunju 2018] Aktar informazzjoni fuq il-baġit tal-UE għall-futur Skeda informattiva dwar il-programm Fiscalis [Ġunju 2018] Testi legali dwar Fiscalis u l-programmi għad-dwana jinstabu hawn [Ġunju 2018]